Author: MPSVaR
Last saved by: agenda0
Company: agenda

D ô v o d o v á     s p r á v a

Všeobecná časť

Predložený návrh zákona je vypracovaný nadväzne na vládny návrh zákona o samospráve vyšších územných celkov a o zmene a doplnení niektorých zákonov (zákon o samosprávnych krajoch). Zákon o samosprávnych krajoch v § 17 ods. 9 upravuje právne postavenie predsedu samosprávneho kraja (ďalej len “predseda”) a v § 17 ods. 10 ustanovuje, že predsedovi patrí plat za výkon funkcie podľa osobitného zákona.  Vypracovať osobitnú právnu úpravu platov predsedov bolo uložené ministrovi práce, sociálnych vecí a rodiny v spolupráci s ministrom vnútra (uznesenie vlády č. 293/2001  bod C.1.). 

Navrhovaná právna úprava vychádza zo zákona o samosprávnych krajoch, v ktorom je ustanovené právne postavenie predsedu. Samosprávne kraje vytvárajú ďalšiu úroveň územnej samosprávy. Funkcia predsedu je verejnou  funkciou, ktorá sa nevykonáva v pracovnom pomere. Na výkon funkcie je predseda dlhodobo uvoľnený  zo  zamestnania;   pracovný  pomer predsedu u   predchádzajúceho zamestnávateľa zostáva zachovaný. Postavenie predsedu je odvodené od skutočnosti, že je priamo volený voličmi samosprávneho kraja. Predseda je hlavným výkonným orgánom samosprávneho kraja,  zastupuje samosprávny  kraj navonok a je štatutárnym  orgánom v pracovnoprávnych vzťahoch voči zamestnancom samosprávneho kraja.

 Z uvedených dôvodov bolo potrebné vypracovať úplne novú právnu úpravu platov predsedov. Keďže zastupiteľstvo samosprávneho kraja nemá  kompetencie voči predsedovi je potrebné upraviť v navrhovanom zákone aj ďalšie náležitosti súvisiace s výkonom funkcie.

V návrhu zákona sa predsedovi určuje mesačný plat ako jednozložkové plnenie priamo  zákonom. Navrhovaný spôsob určovania platu  je vhodný pre predsedov z dôvodu, že predsedovi nemá kto určiť napríklad zvýšenie platu, príplatok za riadenie odmeny, mimoriadne odmeny. Na účely automatického valorizovania platu predsedu sa navrhuje ustanoviť inštitút základu platu, ktorým by mal byť súčet najvyššej platovej tarify základnej stupnice platových taríf a  najvyššej možnej sumy osobného príplatku   zamestnancov verejnej služby, a koeficient jeho prepočtu. Zavedie sa tým valorizačný mechanizmus obdobný ako sa bude uplatňovať u  zamestnancov samosprávnych krajov v zmysle zákona o  verejnej službe. 

Z vyššie uvedených dôvodov sa v  zákone navrhujú riešiť  okrem platu aj ďalšie náležitosti súvisiace s výkonom funkcie predsedu, ako napríklad dovolenka, odstupné, naturálne požitky a paušálna náhrada.

Návrh zákona je v súlade s Ústavou Slovenskej republiky, s inými zákonmi, ako aj medzinárodnými dokumentmi.
Nároky na pracovné sily a organizačné zabezpečenie sa budú riešiť v rámci reformy verejnej správy. 

 Dôsledky na rozpočet samosprávneho kraja a na tvorbu pracovných miest

Navrhovaná právna úprava si vyžiada nároky na rozpočet samosprávneho kraja.  Prostriedky na zabezpečenie financovania platov predsedov, ďalšieho platu a ďalších náležitostí súvisiacich s vykonávaním funkcie predsedov samosprávnych krajov  je potrebné zabezpečiť z rozpočtu samosprávneho kraja.

Na zabezpečenie odmeňovania predsedov samosprávnych krajov je potrebné v rozpočte samosprávneho kraja počítať na rozpočtový rok  2002 v prípade účinnosti zákona o verejnej službe s nasledovnou sumou:

Plat predsedu                                                                 	639 600 Sk
Potreba finančných prostriedkov na vykonanie  odvodov
do poistných fondov              				           142 320 Sk
Ďalší plat                                                                                          0
Potreba finančných prostriedkov na plat vrátane
vykonania odvodov do    poistných fondov                               781 920 Sk

Paušálna náhrada                                                                       26 400 Sk
Spolu                                                                                         808 320 Sk 

Do účinnosti zákona o verejnej službe bude  nárok na  plat predsedu nižší v ročnom priemete  o 159 600 Sk  t. j. v sume 480 000 Sk a  ročná paušálna náhrada bude v sume 19 200 Sk. Výška odvodov do poistných fondov (vzhľadom na limity ich najvyšších vymeriavacích základov v zmysle príslušných zákonov) zostáva nezmenená. Celkový  nárok na finančné prostriedky do účinnosti zákona o verejnej službe predstavuje v ročnom priemete sumu 641 520  Sk. V prípade schválenia a účinnosti zákona o samospráve vyšších územných celkov (o samosprávnych krajoch) a zákona o voľbách do orgánov  vyšších územných celkov v roku 2001 je potrebné uvažovať s príslušnou alikvotnou sumou už v roku 2001. Finančné krytie platov predsedov bude potrebné riešiť odo dňa vykonania volieb do orgánov samosprávnych krajov z prostriedkov štátneho rozpočtu až do vytvorenia zdrojov v rozpočte samosprávneho kraja.
V roku 2003 je potrebné počítať v rozpočte samosprávneho kraja okrem uvedeného aj s poskytnutím jedného  ďalšieho platu predsedovi v  sume 0,5 platu predsedu zvýšeného o príslušnú valorizáciu a v roku 2004 je potrebné počítať s poskytnutím dvoch ďalších platov v sumách po 0,5 platu predsedu taktiež zvýšeného o príslušnú valorizáciu. V roku 2005 bude dosah na rozpočet samosprávneho kraja zvýšený o poskytnutie dvoch ďalších platov; v prvom polroku v sume 0,5 platu predsedu a v druhom polroku v sume plného platu predsedu.   
    
Kvantifikácia ostatných výdavkov a ich dosah na štátny rozpočet je vyčíslený vo všeobecnej časti dôvodovej správy vládneho návrhu zákona o samosprávnych krajoch.

Doložka zlučiteľnosti

návrhu zákona s právom Európskej únie

1. 	Navrhovateľ zákona: vláda Slovenskej republiky

2. 	Názov návrhu zákona: Zákon o platových pomeroch a ďalších náležitostiach súvisiacich s vykonávaním funkcie predsedov samosprávnych krajov.

3.	V práve  Európskej únie  je  problematika  návrhu  zákona: neupravená

4.	Návrh zákona svojou problematikou:
Nepatrí   medzi prioritné oblasti aproximácie práva uvedené v  článku 70  Európskej dohody  o  pridružení a svojou problematikou nepatrí ani medzi priority odporúčané v Bielej knihe.

5.	Charakteristika právnych noriem Európskej únie, ktorými je upravená problematika návrhu zákona: bezpredmetné

6.   Vyjadrenie stupňa kompatibility s právnou normou Európskej únie: bezpredmetné 

 Osobitná časť

K § 1

Vymedzuje sa účel zákona, ktorým je úprava platových pomerov a ďalších náležitostí súvisiacich s výkonom funkcie predsedu.

K § 2 

V návrhu sa ustanovujú platové a iné nároky, ktoré patria predsedovi pri splnení ustanovených podmienok.

 K § 3

V ustanovení sa definuje “plat”, ktorým je peňažné plnenie poskytované predsedovi za vykonávanie funkcie. Zároveň sa určuje deň vzniku a zániku nároku na plat z dôvodu, aby v osobitných prípadoch zániku mandátu predsedu bolo jednoznačne určené, kedy nárok na plat predsedovi zaniká.
Plat je ustanovený na porovnateľnej úrovni s platom prednostu krajského úradu, ktorý bude štátnym zamestnancom s najvyšším postavením na úrovni kraja a bude odmeňovaný podľa zákona o štátnej službe. Maximálny mesačný plat prednostu krajského úradu zaradeného do 8. platovej triedy a 12. platového stupňa  bude pozostávať z nasledovných nárokových zložiek:
Tarifný plat                                                                                            20 370 Sk
Príplatok za riadenie (55% z najvyššieho platového stupňa
 platovej triedy, do ktorej je zaradený)                                                   11 210 Sk
Osobný príplatok (70 % z najvyššieho platového stupňa 
platovej triedy, do ktorej je zaradený)                                                    14 260 Sk
Odmeny (36,6% z tarifného platu)                                                           7 460 Sk
Spolu                                                                                                     53 300 Sk

Obdobne, ako u prednostu krajského úradu sa do  platu predsedu  navrhuje zakomponovať aj príplatok za riadenie,  z dôvodu, že výšku príplatku nemá kto predsedovi určiť. Do platu je zahrnutý aj osobný príplatok v maximálnej výške v zmysle limitu podľa zákona o štátnej službe.  Po započítaní odhadnutej sumy možných odmien cca 36,6 % z tarifného platu (cca 7 460 Sk mesačne) a zaokrúhlení sa navrhuje ustanoviť plat predsedu na úrovni 53 300 Sk mesačne. Navrhovaným riešením sa kompenzuje neposkytovanie odmien, ktorých výšku nemá kto predsedovi určiť.
Plat sa ustanovuje ako súčin základu platu, ktorým sa navrhuje ustanoviť súčet najvyššej  platovej tarify základnej stupnice platových taríf (15 670 Sk) a  sumy zodpovedajúcej limitu osobného príplatku ( 10 970 Sk) zamestnancov verejnej služby v zmysle vládneho návrhu zákona o verejnej službe a ustanoveného koeficientu 2,0. Sleduje sa tým previazanosť medzi platom predsedu, ktorý sa navrhuje ako jednozložkový, a rozhodujúcimi inštitútmi platového systému, ktorý sa má podľa zákona o verejnej službe uplatniť u zamestnancov samosprávnych krajov. Súčasne sa takto zabezpečí každoročná valorizácia platu predsedu.

K § 4 

Zvýšené nároky kladené na vykonávanie funkcie predsedu sa navrhuje kompenzovať zavedením inštitútu ďalšieho platu. Poskytovanie ďalšieho platu v každom polroku kalendárneho roka je viazané na splnenie podmienky vykonávania funkcie najmenej počas 4 mesiacov. Výška ďalšieho platu je priamo závislá od výšky platu predsedu.

K § 5 

Za cesty súvisiace s výkonom funkcie sa navrhuje predsedovi poskytovať náhrady výdavkov v rozsahu a výške podľa zákona č. 119/1992 Zb. o cestovných náhradách.  Vzhľadom na právne postavenie predsedu, za účelne vynaložené výdavky zodpovedá sám; pri ich poskytovaní sa bude postupovať primerane podľa ustanovení citovaného zákona. Pravidelné pracovisko predsedu na účely poskytovania náhrad výdavkov sa navrhuje priamo určiť v zákone jednotne pre každého predsedu. Vylúči sa tým uplatňovanie ustanovení zákona   o cestovných náhradách umožňujúcich, aby sa toto miesto dohodlo medzi zamestnancom a zamestnávateľom, resp. ak toto miesto nie je dohodnuté, podľa uvedeného zákona by sa  za pravidelné pracovisko považovalo  miesto výkonu práce dohodnuté v pracovnej zmluve. Nakoľko sa funkcia predsedu nebude vykonávať v pracovnom pomere, predseda nebude mať pracovnú zmluvu a nebude  sa mať ani s kým dohodnúť o tomto mieste.

K § 6

Alternatíva I 
Navrhuje sa  upraviť  osobitný finančný príjem predsedu, ktorý mu patrí po skončení volebného obdobia. Odstupné nie je platom, ide o peňažné plnenie, na ktoré má predseda nárok, ak mu skončí funkčné obdobie uplynutím volebného obdobia. Ustanovuje sa, že nárok na odstupné v závislosti od dĺžky doby výkonu funkcie  majú všetci predsedovia, ktorí vykonávajú funkciu v dobe skončenia volebného obdobia. Predsedovi, ktorý prestane funkciu vykonávať  v inej ako uvedenej dobe okrem prípadu jeho smrti, nárok  na odstupné nevznikne, aj keby príčinou zániku mandátu predsedu bolo napríklad vzdanie sa funkcie zo zdravotných dôvodov. Ustanovenie vzniku nároku až na skončenie volebného obdobia predstavuje vhodný stabilizačný prvok  pre predsedu pred neuváženým vzdaním sa funkcie a zároveň na neho pôsobí aj dostatočne motivačne, ak si uvedomí, že ocenenie výkonu funkcie je viazané na ukončenie volebného obdobia. Poskytnutie odstupného je jednorazovou formou ocenenia práce predsedov.
 Pri výpočte odstupného  sa vychádza z priemerného mesačného platu predsedu. V zákone  je priamo ustanovená jeho definícia vzhľadom na to, že osobitné postavenie predsedu by pri výpočte jeho priemerného mesačného platu analogicky podľa § 17 zákona č. 1/1992 Zb. o mzde, odmene za pracovnú pohotovosť a o priemernom zárobku vyvolávalo v praxi rad problémov.
V odseku 5 sa ustanovuje nárok  na odstupné vo výške ustanovenej v odseku 1, ak k zániku mandátu predsedu dochádza  jeho úmrtím.

Alternatíva II
Vzhľadom na to, že pracovný pomer predsedu zostáva zachovaný a predseda si počas celého funkčného obdobia platí odvody do poistných fondov, navrhuje sa na základe zásadnej pripomienky ministerstva financií   a odporúčania legislatívnej rady vlády neustanovovať inštitút odstupného.

K § 7

  Naturálne  požitky a  paušálna  náhrada  predsedov sa navrhujú  upraviť obdobne, ako sa v zákone o štátnej službe navrhujú upraviť hmotné výhody vedúcim služobných úradov a predstaveným v politických funkciách.  
V odseku 4 sa navrhuje výška paušálnej náhrady, ktorá sa bude valorizovať v závislosti od valorizácie platu predsedu.

K § 8

V odseku 1 sa ustanovuje dĺžka nároku predsedu na dovolenku ( na zotavenie) za kalendárny rok alebo jej pomerná časť. Nakoľko funkcia predsedu sa nevykonáva v pracovnom pomere a predsedovi nemá kto určiť dobu čerpania dovolenky, ustanovuje sa, že nevyčerpanú dovolenku nemožno preplatiť.
Vzhľadom na osobitné postavenie predsedu a samosprávneho kraja sa v odsekoch 2 a 3 ustanovuje, že na účely platieb zákonom ustanoveného poistného a príspevkov sa posudzujú ako zamestnanec a zamestnávateľ.
V odseku 4 sa navrhuje možnosť ocenenia predsedu za zásluhy pri osobnej pomoci pri mimoriadnych udalostiach bez ohraničenia  výšky v prípade, že predseda osobne poskytol pomoc z dôvodu vzniku mimoriadnej udalosti. Mimoriadna udalosť je definovaná v § 3 ods. 2 zákona Národnej rady Slovenskej republiky č. 261/1998 Z. z. o civilnej ochrane obyvateľstva (úplné znenie). Toto ocenenie sa nekvalifikuje ako príjem za vykonanú prácu dosiahnutý v rozhodujúcom období v zamestnaní zakladajúcom účasť na nemocenskom poistení a dôchodkovom zabezpečení. Situáciu  a druh ocenenia, ktorým môže byť peňažný dar, vecný dar alebo iný dar posudzuje a rozhodne o jeho poskytnutí predseda Národnej rady Slovenskej republiky. Iným darom sa rozumie napríklad poskytnutie, poskytnutie kúpeľného poukazu, rekreačného poukazu a podobne.
 V odseku 5 sa navrhuje upraviť vykonávanie zrážok z platu predsedu tak,  ako u zamestnancov v pracovnom pomere.
V odsekoch 6 a 7 sa vzhľadom na osobitné postavenie predsedu navrhuje splatnosť jeho platu a paušálnej náhrady, ako aj poskytovanie (krátenie) platu a paušálnej náhrady zodpovedajúcej primerane času vykonávania funkcie v príslušnom kalendárnom mesiaci.
V odseku 8 sa ustanovuje strata nároku na  ďalší plat v prípade, keď predseda pri vykonávaní funkcie bude právoplatne odsúdený za úmyselný trestný čin alebo právoplatne odsúdený za trestný čin, ak výkon trestu odňatia slobody nebol podmienečne odložený.

K § 9
Alternatíva I
Ustanovuje sa, že v prípade zániku mandátu predsedu z dôvodu úmrtia zostáva zachovaný nárok na odstupné, ktoré sa v ustanovenom poradí vyplatí pozostalým.  Pozostalým sa vyplatia i ďalšie predsedovi nevyplatené peňažné nároky  zodpovedajúce  dĺžke obdobia, za ktoré neboli finančné nároky predsedu uspokojené.

Alternatíva II
Zo znenia ustanovenia podľa alternatívy I je vypustené odstupné.

K § 10

V prechodnom ustanovení sa navrhuje  upraviť poskytovanie platu predsedovi do účinnosti zákona o verejnej službe v sume 40 000 Sk ustanovenej podľa obdobných princípov, ako v § 3, avšak v podmienkach právneho stavu pred účinnosťou zákona o verejnej službe. Východiskovou základňou je najvyššia platová tarifa v stupnici platových taríf pre špičkových odborníkov - príloha č. 2a k nariadeniu vlády SR č. 249/1992 Zb. o platových pomeroch zamestnancov v rozpočtových a v niektorých ďalších organizáciách a orgánoch v znení nariadenia vlády z 13. 6. 2001(ďalej len „nariadenie vlády“).
Maximálny plat prednostu krajského úradu v uvedenom zmysle s účinnosťou od 1. 7. 2001 pozostáva:

Tarifný plat                                                                                          18 280 Sk
Osobný príplatok (100%, vyčíslený zo základnej stupnice 
 platových taríf nariadenia  vlády)                                                       13 070 Sk
25 % za zákaz podnikania                                                                     3 270 Sk
Príplatok za riadenie (príloha č. 3 nariadenia vlády )                            5 000 Sk
Spolu                                                                                                    39 620 Sk 

V odsekoch 2 a 3 sa navrhuje na prechodnú dobu postupné rozširovanie poskytovania ďalšieho platu predsedovi v rokoch 2003 až 2005 obdobne, ako je navrhnuté poskytovanie ďalšieho platu zamestnancom verejnej služby v zmysle zákona o verejnej službe.  Ďalší plat sa predsedovi nebude v roku 2002 poskytovať.

K § 11

Účinnosť zákona sa navrhuje dňom vykonania volieb do orgánov samosprávnych krajov, obdobne ako sa navrhuje účinnosť zákona o samosprávnych krajoch.